En 43-årig politibetjent, som tirsdag blev skudt på klos hold ved politigården i Albertslund, er nu afgået ved døden.

Den 43-årige betjent, som tirsdag blev ramt af skud i hovedet, er afgået ved døden. Det oplyser Københavns Vestegns Politi i en pressemeddelelse.

- Det er med den største sorg at jeg må meddele dette. Mine tanker går til de pårørende og politimandens mange kollegaer, som det sidste døgn har udvist stor professionalisme i denne svære og mørke stund. Ære være vores kollegas minde, siger politidirektør Kim Christiansen fra Københavns Vestegns Politi i pressemeddelelsen.

Tirsdag formiddag var vurderingen, at han var udenfor livsfare, men i løbet af eftermiddagen tilstødte der komplikationer.

Det gjorde, at Københavns Vestegns Politi tirsdag aften, efter aftale med de pårørende, meldte ud, at politimandens tilstand var forværret. Politimanden afgik ved døden onsdag kl. 14:18 på Rigshospitalet, med sine pårørende omkring sig.

Betjenten arbejdede som hundefører ved politigården i Albertslund, hvor han tirsdag morgen blev ramt af skud på klos hold.

Formodet gerningsmand anholdt

Den formodede gerningsmand er en 26-årig psykisk ustabil mand fra Glostrup. Hundeføreren var ved at sætte sin hund ind i bilen foran politgården, da han blev ramt på klos hold. Herefter stak gerningsmanden af.

- Alt tyder på, at gerningsmanden handlede alene, og at der er tale om en gal mands værk, oplyste Mogens Lauridsen, ledende politiinspektør i Københavns Politi, på et pressemøde tirsdag.

En halv time efter drabet blev den 26-årige anholdt fire kilometer fra politigården, da politiet meget hurtigt havde en mistanke om, at han stod bag skyderiet.

Onsdag morgen blev han fremstillet i grundlovsforhør i Retten i Glostrup sigtet for drabsforsøg, og her blev han varetægtsfængslet i fire uger. Med dødsfaldet er den sigtelse nu ændret til manddrab.

Politiet vidste han havde stjålet pistol

Den formodede gerningsmand havde allerede mandag stjålet den pistol, han brugte til drabet. Pistolen blev stjålet fra Rødovre Skytteforening. Da skytteforeningen ved lukketid optalte våbnene, manglede der et, og mistanken faldt hurtigt på den 26-årige.

Den 26-årige har tidligere foretaget et lignende angreb - dog med en softgun. I november 2012 stormede han ind på politigården i Albertslund og skød mod en betjent. I den forbindelse fik han en foretaget en mentalundersøgelse, der viste, at han led af en "personlighedsforstyrrelse af paranoid type".

Mandag opsøgte skytteforeningen selv den 26-åriges bopæl i Glostrup, men han var ikke hjemme. Foreningen kontaktede herefter politiet, men her var vurderingen, at det kunne vente til tirsdag morgen.

Det var vagtchefen, der mandag aften besluttede at vente med at prøve at finde manden, og tIrsdag morgen slog han til og skød den nu afdøde kollega.

Tirsdag aften kommenterede politiinspektør Svend Foldager det forløb:

- Jeg vil jo mene, at den beslutning han (vagtchefen, red.) lavede, ligner rigtig mange andre beslutninger, som politiet træffer konstant og hele tiden.

Direkte adspurgt, om det var en forkert beslutning, afviste Svend Foldager at svare. Han sagde dog:

- Når man kigger på det nu, med de oplysninger vi ligger inde med, så ville alle ønske, at der var sket noget andet.

Politiet gennemførte tirsdag eftermiddag en ransagning af den 26-åriges bopæl , hvor de blandt andet var på jagt efter gerningsvåbnet. Dette er endnu ikke fundet. På adressen bor den 26-årige sammen med sin mor og 22-årige lillebror.

Første politidrab i over 20 år

Det er første gang i over 20 år, at en politibetjent mister livet efter at være blevet skudt i tjeneste.

I 1995 blev politibetjent Morten Mortensen skudt og dræbt i Aarhus. Han blev tilkaldt til et bankrøveri i Jyske Bank på Oddervej i Aarhus. På vejen stod røverne klar og med få skud - det ene i Morten Mortensens hjerte - døde han på stedet.

Det var fire franskmænd, der stod bag drabet, men den 27-årige Eric Boucher, der affyrede skuddet. Han blev i 2000 dømt til 25 års fængsel for drabet.